###### Stema%20(100px) Prova14

**Republika e Kosoves Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**P R O C E S V E R B A L**

**Nga Seanca e parë e Kuvendit të Komunës së Gjilanit më 30.01.2017 me këtë:**

# R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit të seancës së kaluar
2. **Rekomandimet e Komitetit për Politikë dhe Financa:**
   1. Fjalësi i emrave të personaliteteve dhe ngjarjeve nga territori i Komunës së Gjilanit dhe tërësia etnike shqiptare por edhe më gjerë,
   2. Raportet e punës të Komiteteve të KK-Gjilan për periudhën Janar-Dhjetor 2016
   3. Planet e punës të Komiteteve të KK-Gjilan për vitin 2017
   4. Raporti i suksesit në fund të gjysmë vjetorit të parë, për nivelet e arsimit fillor, të mesëm të ulët dhe të mesëm të lartë
3. **Të ndryshme**

**Seanca i filloi punimet në ora 11:00**

Në punimet e seancës së parë të vitit 2017 morën pjesë:

Anëtarët e Kuvendit

Drejtorët e Drejtorive

Anëtarët e Këshillit për vlerësimin e meritave historike të ngjarjeve nga Territori i Kosovës

Përfaqësuesi i OJQ-Lansdowne Shaban Tërziu

Përfaqësuesit e OSBE-së, znj. Sadetë Tërnava-Osmani dhe Irfan Ukshini

Mediat

Seancën e parë të vitit 2017 e hapi dhe e udhëhoqi kryesuesja Kuvendit znj. Valentina Bunjaku-Rexhepi, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

1. **Konstatimi i prezencës së anëtarëve të KK-së dhe miratimi procesverbalit të seancës së kaluar.**

Në punimet e seancës mungoi : Sergjan Mitroviq

**Procesverbali i seancës së kaluar miratohet në mënyrë unanime nga të gjithë anëtarët e kuvendit që ishin prezent pa vërejtje.**

Në vijim të punimeve, Kryesuesja e Kuvendit njoftoi të gjithë të pranishmit se me **datë 2 shkurt 2017 do të mbahet seanca e jashtëzakonshme** në të cilën do të jetë pikë e rendit të ditës “Informatë rreth ngjarjeve të fundit në Ndërmarrjen Ekohigjena”.

**Po ashtu kryesuesja kërkoi që si pikë shtesë e rendit të ditës të hyjë edhe vendimi për emërimin e anëtarëve të Komisionit Komunal të aksionarëve në Ndërmarrjen Publike Lokale “Tregu”**

**Me 21 vota “për” e të tjerat abstenime miratohet rendi i ditës me pikën shtesë të NPL “Tregu”.**

* 1. **. Fjalësi i emrave të personaliteteve dhe ngjarjeve nga territori i Komunës së Gjilanit dhe tërësia etnike shqiptare por edhe më gjerë.**

**Sahit Abazi:** përshëndesim punën e Këshillit për vlerësimin e meritave të personaliteteve dhe ngjarjeve nga territori i Kosovës, sepse kanë bërë një punë të mirë me një material voluminoz dhe mund të them se ky është dokumenti i parë në të cilën përfshihen të gjitha periudhat historike të gjithë Kosovës e veçanërisht të Gjilanit. Ne si grup i këshilltarëve të PDK-së kërkojmë që këta emra të propozuar nga Këshilli të mos i kontestojmë por të lihet një hapësirë e nevojshme që të ketë mundësi të propozojmë edhe emra të tjerë dhe po ashtu të kemi guxim të bëjmë edhe ndonjë tkurrje të emrave të cilët nuk e meritojnë të jenë në këtë listë sepse ne nuk jemi Maqedoni që ta mbushim qytetin me Buste dhe këtu ka numër të madhe të emrave.

**Ibish Ibishi:** e vlerësoj punën e Këshillit sepse kanë bërë një angazhim të lartë dhe besoj që do të jenë të angazhuar edhe më tutje. Ky përmbledhës do të na shërbej edhe neve edhe gjeneratave të ardhshme si nj ideatorë për ti njohur personalitetet që kanë dhënë kontribut në të gjithë trojet shqiptare.

Të punosh një material kaq voluminoz, kuptohet se mund të ketë edhe lëshime dhe në mungesë të informacioneve mund të ketë mbetur pa e shënuar ndonjë datë apo personalitet. Por mendoj se ky përmbledhës i emrave nuk është përfundimtarë dhe mund të futet edhe ndonjë emër i cili është harruar. Ne kemi emra të shumtë të cilët kanë kontribuar në çështjet Kombëtare, ku një ndër këta emra është Sylë Zarbinca. Unë e kam parë që emri i tij është harruar të shkruhet, por sipas disa informacioneve Sylë Zarbinca ka qenë bashkëpunëtorë i Mulla Idriz Gjilanit.

Gjithashtu kam edhe një pyetje lidhur me këtë projekt sa i përket emërimit të tije “Fjalësi”, nëse ka mundësi ta sqaroni përmbajtjen e kësaj fjale për arsye se përmbajtja e këtij projekti ka të bëjë me një përmbledhje të të gjitha datave historike dhe personaliteteve.

**Nevzat Isufi**: edhe unë e vlerësoj punën e Këshillit, megjithatë në fillim ne kemi menduar që ky këshill të ketë një kufizim të hapësirës vetëm në Komunën e Gjilanit, kurse tash doli që në vlerësimin e personaliteteve dhe ngjarjeve nuk është e përfshirë vetëm komuna e Gjilanit, por është përfshirë të gjitha trojet shqiptare, prandaj duke e parë këtë gjë mendoj se ky Këshill është dashur të ketë përbërje edhe nga Historian për ti vlerësuar këto personalitete. Unë mendoj se ka vend për plotësime dhe korrigjime dhe të dalë një finalizim edhe më i mirë.

Unë i vërejtja disa ngjarje të cilat kanë mbetur pa dashje ku njëra ndër to është “Kuvendi i Ferizajt” i vitit 1908 ku është bërë një shpallje e Kushtetutës, e në të cilën kanë marrë pjesë dhjetëra mijëra Shqiptare. Po ashtu një personalitet tjetër i cili e ka vendin në këtë listë është edhe Hysen Tërpeza i cili ka vdekur në vitin 2002. Kam edhe një propozim tjetër, të cilin e lashë në fund, për të mos pretenduar se lidhet me subjektin të cilit i takoj. Fjala është për familjen Kurteshi e më konkretisht Kurtesh Pozherani, i cili ishte bashkëpunëtorë i Idriz Seferit. Kjo familje ka dhënë kontribut kombëtarë në faza të ndryshme të historisë sonë dhe informacionet për këtë familje janë marrë nga libri i Adem Muratit me titull “Gjenocidi Serb”.

Kontribuuesit e luftës të mos barazohen me viktimat e luftës të cilat janë të shumta.

**Avdyl Aliu**: në emër të grupit të anëtarëve të LDK-së e vlerësojmë maksimalisht punën e shkëlqyer të këshillit. Të gjithë jemi dëshmitarë që në këtë mandat janë kryer shumë punë për herë të parë në Komunën e Gjilanit. Edhe ky fjalës është hera e parë që po vie që nga periudha e pas luftës. Ky material voluminoz dëshmon që është punuar raste për raste dhe ngjarje për ngjarje. Ky fjalës i emrave nuk është libër i shenjët si Kur’ani apo Bibla, prandaj besoj që ka nevojë për plotësime dhe ndryshime. Ky këshill është themeluar në vitin 2013 dhe unë i përgëzoj për punën e përfunduar.

**Fehmi Sylejmani**: edhe unë pajtohem që ky projekt ka nevojë për plotësime dhe titulli i sajë të ndryshohet sepse nuk po tingëllon bukur. I bashkangjitem mendimit të z. Ibishi i cili e potencoi se është anashkaluar emri i z.Sykë Zarbinca i cili ka marrë pjesë në Çlirimin e Gjilanit dhe ka dhënë kontribut të madhe. Po ashtu ka edhe emra të tjerë që këshilli duhet të propozoj, po ashtu do të ishte mirë që në përbërjen e këshillit të jenë historianët me përvojë dhe njohës të mirë të historisë. Në listën e emrave kam parë që ka edhe personalitete nga shkenca dhe letërsia, dhe unë nuk e kam vërejtur emrin e Ali Huruglica, Zejnullah Halili dhe Mehmet Halili. Ky projekt është jashtëzakonisht i mirë dhe unë personalisht e përkrahi këtë ide.

**Valentina Bunjaku-Rexhepi**: po e shpreh edhe unë mendimin tim lidhur me Fjalësin e emrave dhe unë mendoj se një Hero me emrin Shefki Desivojca nuk është përfshirë në këtë fjalës. Kërkesat për këtë personalitet kanë ardhur me shkrim, por unë nuk i kam adresuar në Këshill duke menduar se ky emër është në listë. Megjithatë tani unë e propozoj që në këtë Fjalës të jetë edhe emri i Shefki Desivojces dhe shpresoj që Këshilli do ta shqyrton dhe miraton kërkesën time.

**Sabit Rrustemi -** Kryesues i Këshillit për vlerësimin e personaliteteve dhe ngjarjeve Historike nga territori i Komunës së Gjilanit, tërësia etnike dhe më gjerë paraqiti qëndrimet e këshillit duke thënë se ky këshill është themeluar në vitin 2013, por ka ndërprerë punimet për shkak të zgjedhjeve lokale, kurse në vitin 2015 prapë është marrë vendim për ta riaktivizuar punën e këtij Këshilli. Ai tha se Këshilli është informuar me një vonesë prej një viti ka filluar punën me 16 shtatorë 2016 duke përfunduar Fjalësin e emrave me 30 Nëntor 2016. Më tutje z. Rrustemi theksoi se për ta plotësuar përbërjen e Këshillit janë propozuar edhe dy anëtarë të rijnë nga Shoqata e Historianëve, por të cilët nuk kanë qenë pjesëmarrës të hartimit të listës, për arsye se lista tani më ishte e përfunduar. Në punën e këshillit e cila ishte me përgjegjësi, nuk kanë munguar as konsultimet me Historian të njohur siç janë Prof Aliriza Selmani dhe Prof. Fehmi Sylejmani dhe Prof. Fitim Rifatin. Fjalësi i emrave mund të ketë ndonjë lëshim, apo të mos ketë ndonjë emër të përfshirë, por është punuar pa tendencë. Megjithatë ju mund të propozoni emra të tjerë dhe miratohet nga ana e Kuvendit. Pasi që ky fjalës të aprovohet nga Kuvendi, ne si Këshill do të fillojmë ti shqyrtojmë kërkesat të cilat janë pezulluar deri në miratimin e fjalësit.

**Valentina Bunjaku-Rexhepi**: ju keni bërë një punë të shkëlqyer , por dua edhe një herë ta di nga ana e juaj, se propozimet të cilat u dhanë sot, a ka mundësi të futen në këtë Fjalës?

**Sabit Rrustemi**: unë e thash edhe më parë, që lista mund të ketë lëshime, prandaj Kuvendi mund ta zgjeroj apo ta shkurtoj këtë listë, e pastaj ta miratoj.

**Sahit Abazi**: mendoj që do të ishte më mirë që ky Fjalës i emrave të shtyhet për miratim në seancën e ardhshme, në mënyrë që ne të kemi hapësirë për ti menduar emrat që do ti propozojmë, për arsye se tani nuk jemi të gatshëm të propozojmë emra tani për tani. Ne duhet ti besojmë punës së Komisionit sepse janë më profesional se ne.

**Valentina Bunjaku-Rexhepi**: Pajtohem me propozimet e dhëna nga anëtarët e Kuvendit që në seancën e ardhshme të sjellët edhe një herë në shqyrtim Fjalësi i emrave, në mënyrë që të hyjnë edhe propozime të tjera të cilat nuk janë në këtë listë.

**Bujar Nevzati**: ne i kemi besuar punën këtij Këshilli, sepse unë e di se do të ketë vështirësi, prandaj është mirë që propozimet ti dërgoni në Këshill dhe të jenë emra të arsyeshëm.

**Ismet Hajdini**: edhe unë pajtohem me mendimin e kolegëve që Fjalësi i emrave të shqyrtohet në seancën e ardhshme.

**Në mënyrë unanime nga të gjithë anëtarët e Kuvendit , Fjalësi i emrave të personaliteteve dhe ngjarjeve nga territori i Komunës së Gjilanit dhe tërësia etnike shqiptare por edhe më gjerë, mbetet të shqyrtohet në seancën e radhës.**

* 1. **. Raportet e punës të Komiteteve të KK-Gjilan për periudhën Janar-Dhjetor 2016**

**Valentina Bunjaku-Rexhepi:** komitetet kanë bërë një punë të shkëlqyer dhe ne i kemi monitoruar. megjithatë unë po e hap diskutimin për këtë pikë të rendit të ditës.

**Isa Agushi**: kam një pyetje për Sekretarinë e Kuvendit, dua ta di se për vitin 2017 a ka ndryshuar diçka lidhur me mbajtjen e takimeve të Komiteteve për dallim nga viti i kaluar. Unë kam dëgjuar se takimet e Komiteteve do të caktohen vetëm nëse ka qështje për shqyrtim dhe për rekomandim në Kuvend.

**Nevzat Isufi**: Mendoj që prej të gjitha raportimeve të deritashme nga kjo përbërje e Kuvendit dhe komiteteve, është e para që nga aspekti kohor është në rregull, pra raportimi po bëhet në seancën e parë pas përfundimit të vitit kalendarik. Por kjo është gjëja më pozitive që mund të them për këto raporte në përgjithësi. Por, aspektet tjera nxjerrin shumë të meta e mangësi në raportimet e Komiteteve.

Do ja filloja nga Komiteti ku edhe unë bëjë pjesë, e që konsiderohet Komiteti më i rëndësishëm, pa të cilin në pikëpamje ligjore Kuvendi nuk do të ishte funksional, Pra, Komiteti për politikë dhe financa, i cili në këtë periudhë trevjeçare, dhe si duket as në të këtë të fundit as nuk ka pasur plan punë dhe as që ka paraqitur raport ndonjëherë, ndonëse, grupi që unë përfaqësoj si subjekt politik, por edhe unë disa herë kam kërkuar që të bëjmë plan të punës dhe të raportojmë para Kuvendit për punën tonë, ashtu siç kam kërkuar që pas çdo mbledhjeje të këtij Komiteti, do të duhej nxjerr përfundimet që kanë të bëjnë me pikat e caktuara të çdo mbledhjeje e takimi. Por kjo nuk është bërë dhe siç duket nuk do të bëhet asnjëherë gjatë këtij mandati të këtij Kuvendi dhe natyrisht përgjegjësia bie mbi ne të gjithë, një nga një, e më së shumti mbi ata që e udhëheqin dhe kanë shumicën edhe në komitet edhe në Kuvend.

Njëjtë qëndron puna edhe Komitetin për Komunitete, për të mos përmendur ato që thash për KPF-ën.

Pra kjo është një mangësi, nga i cili pastaj derivojnë edhe shumë mangësi të tjera në Kuvend, por edhe në Komitetet tjera.

Parë nga ky aspekt, pra ne nuk kemi shërbyer si një Komitet shembull. Pra, të themi kushtimisht, se duke qenë vetëkritikë po i jap të drejtë vetes të bëjë vlerësime e kritika edhe për komitet tjera. Në radhë të parë për ato komitete, të cilat nuk kanë pasur as plane pune, siç është komiteti për shëndetësi, ndërsa komiteti për bashkëpunim ndërkufitar, as komiteti i ekspertëve nuk ia kanë ofruar Kuvendit planet e tyre, por edhe komitetet të cilat kanë pasur plane, ashtu siç i kanë pasur, por që gjatë punës njëvjeçare as që janë bazuar në to, ose krejt papërfillshëm kanë vepruar me to, e në këtë mënyrë pothuajse kanë vepruar përgjithësisht. Pra plani është tjetër e veprimi është krejt diçka tjetër. Për ta vërtetuar këtë, mund të shikoni planet e punës të komiteteve për vitin 2016 dhe raportet e tashme, dhe do të bindeni për shpërputhjet për të cilat po flas, ndërsa gjatë vitit që lamë pas, asnjë komitet nuk ka shqyrtuar në ndonjë mbledhje të tij, plotësimin a ndryshimin e planit të punës.

Nuk konsiderohet raport pune i një komiteti përshkrimi i punëve dhe kompetencave që ai ka, as përbërja e komiteteve, sepse shumica e këtyre komiteteve kanë të njëjtën përbërje që nga fillimi. Gjithashtu nuk mund të konsiderohen raport pune rishkrimi i rendit të ditës të secilës mbledhje të komitetit. Po ashtu disa komitete në bazë të asaj çfarë kanë shkruar, del se kanë bërë shumë takime por nuk kanë arritur të sendërtojnë pothuajse asnjë qëllim, duke mbetur në fund vetëm me formën e rekomandimit për të ardhmen. Këto janë disa nga mangësitë kryesore, pra përmbajtësore, pa u ndalur në mangësitë procedurale, siç janë vonesat në dërgim të materialeve, madje mosrespektimi i afatit për mbledhje, deri te mbledhjet pa material për anëtarët e komiteteve.

Të gjitha këto që përmenda i relativizojnë dhe zbehin edhe përpjekjet, por edhe punën në përgjithësi të komiteteve, e si rrjedhojë edhe punën e Kuvendit. Për këtë arsye unë propozoj që për aprovimin e secilin raport të punës së komitetit të shkohet veç e veç, sepse disa nga këto raporte mund t’i quani si të doni, por gjithsesi jo raporte pune, sepse të tilla nuk janë, ashtu siç nuk mund të quhen disa as plane të punës, si plane, të parapara për vitin 2017.

**Valentina Bunjaku-Rexhepi**: sa i përket KPF-së, ju njoftoj se Plani i Kuvendit është edhe Plani i KPF-së, sepse të gjitha çështjet të cilat shqyrtohen në KPF, rekomandohen për miratim në KK. Kurse Komitetet e tjera mbajnë përgjegjësi secili kryesues për punën e tyre.

Lidhur me pyetjen e z. Agushi, unë them se nuk ka asnjë ndryshim në caktimin e takimeve për Komiteteve, por nuk do të thotë se në çdo muaj patjetër duhet të mbahet takim për Komitet nëse nuk keni asnjë qështje për shqyrtim.

**Nevzat Isufi**: mendoj se çdo Komitet ka përbërje të anëtarëve të këtij Kuvendi dhe po ashtu themeluesi ka të drejtë të kërkoj llogari për punën e tyre. Një ndër raportet e cila më ka pëlqyer më së shumti është raporti i Komitetit për Kulturë, Rini dhe sport i cili është raport konkret dhe real.

**Avdyl Aliu:** grupi i këshilltarëve të LDK-së vlerëson mirë punën e Komiteteve. Me të gjitha aktivitetet e tyre, kanë lehtësuar punën e Kuvendit. Të gjitha rekomandimet e Komiteteve janë shqyrtuar në Kuvend, prandaj mund të themi se puna e tyre ka qenë bashkëpunuese dhe e shkëlqyer. Nuk ka pas rate kur një anëtarë i cilit do Komitet nuk ka propozuar një qështje dhe e cila nuk është futur në plan pune për tu shqyrtuar më tutje.

**Isa Agushi**: mendoj se raportet t Komiteteve nuk duhet të jenë voluminoze, sepse duhet të jenë shkurtimisht dhe me përmbajtje. Kujtdo që i intereson puna e Komitetit mund ti shikoj procesverbalet në Sekretarinë e Kuvendit.

**Jashar Jashari:** ju njoftoj se Komiteti për Shëndetësi ka edhe raport të punës për vitin 2016 por edhe Plan të punës për vitin 2017. Gjatë këtij viti Komiteti ka mbajtur 12 takime dhe ka nxjerrë 9 rekomandime.

**Selami Xhemajli**: të gjitha komitetet, në suaza të përgjegjësive të cilat i kanë, me punën e tyre neve si Kuvend na kanë bërë edhe më funksional. Të gjitha Komitetet ju kanë përmbajtur agjendës së punës, bile edhe e kanë tejkaluar. E vetmja vërejtje ka të bëjë me emërtimin e institucioneve, sepse shkresat zyrtare vijnë me emërtim të mangët- fjala është te QKMF , sepse në raportin e Komitetit për shëndetësi nuk është i plotë emërtimi i QKMF-së, sepse ne vetë e kemi emërtuar QKMF-ën me emrin Nagip Rexhepi.

**Nevzat Isufi**: disa komitete edhe nëse kanë pas plane të punës për vitin 2016, ato nuk janë shqyrtuar në Kuvend, siç është Komiteti për Bashkëpunim Ndërkufitar dhe Komiteti konsultativ i eksperteve të Planifikimit hapësinorë.

**Krenare Latifi-Kqiku**: me që jam anëtare e Komitetit për Shërbime Publike, në vazhdimësi jam munduar të jap kontributin tim, vërejtjet dhe sugjerimet dhe gjithnjë duke marrë për bazë interesat e qytetarëve.

Me gjithë respektin që kam për Kryesuesin e Komitetit për Shërbime publike, ky dokument nuk është raport përmbajtjesor i cili do të duhej të pasqyronte punën e komitetit dhe të Drejtorisë përkatëse, sepse është një shkresë apo informatë sipërfaqësore.

Andaj kërkoj informata shtesë nga Kryesuesi dhe drejtori i DSHPIB se sa janë realizuar punët e parapara në planin e punës për vitin 2016, sa punë kanë mbetur të pa realizuara për vitin 2017 dhe cilat janë prioritetet për vitin 2017, e nëse keni prioritete, do të ishte mirë që të na tregoni neve anëtarëve të Kuvendit dhe le ta dinë të gjithë qytetarët.

Gjatë takimeve të mbajtura në këtë Komitet, unë në vazhdimësi kam ngritur shqetësimet lidhur me mirëmbajtjen e rrugëve, të ndriçimit publik, asfaltimit të disa rrugëve pa prioritet, problemet e rrugës me 4 korsi e cila është dashur të riparohet disa herë, e që nuk dihet se a janë mare masa ndaj këtij operatori.

Kërkoj informata se ku ka ngecur puna lidhur me Lumin Mirusha dhe Stanishorqka, sepse në disa prononcime me qytetarë keni thënë se së shpejti do të fillojnë punimet , e një gjë e tillë ende nuk ka ndodhur. Po ashtu dua të na informoni se a ka ndërmend të bëhet transporti urban sepse gati 3 vite kanë kaluar dhe qytetarët kanë nevojë të domosdoshme transportin urban.

**Valentina Bujaku-Rexhepi**: pikë e rendit të ditës është raporti i punës së Komiteteve e jo investimet dhe projektet, andaj ju lus të mos dilni jashtë rendit të ditës.

**Leonora** **Bunjaku:** si mund të ndodhë që Komiteti i Arsimit të mos ketë fare raport të punës për vitin 2016, kur të gjithë e dimë se qfarë rëndësie ka ky Komitet.

Sa i përket raportit se a duhet të jetë voluminoz apo jo, mendoj se duhet të jetë përmbajtjesorë, siq është shembull raporti i Komitetit për Barazi Gjinore i cili edhe pse është krijuar me vonesë e ka dëshmuar se si duhet të punohet. Kërkoj nga Kryesuesi i komitetit për Arsim të mos e neglizhoj punën lidhur me raportin e punës.

**Ibish Ibishi:** planet e punës dhe raportet e punës së Komiteteve janë të domosdoshme. Dua ta di nga Kryesuesit e Komiteteve se a janë realizuar qëllimet të cilat i keni paraparë në planin e punës për vitin 2016. Unë jam anëtarë i komitetit për Komunitete i cili ka një Kryesues të suksesshëm dhe me përvojë 15 vjeçare, dhe ky Kryesues ka një angazhim të mirë. Ky Komitet i përkushtohet të gjitha komuniteteve në Komunë dhe shqyrton të gjitha kërkesat e qytetarëve.

**Arijeta Rexhepi:** unë jam anëtare e komitetit për Gjeodezi, Kadastër dhe Pronë, por ky komitet nuk ka mbajtur takim dhe nuk është shqyrtuar fare raporti i punës së Komitetit, përderisa ky raport sot po shqyrtohet në Kuvend. Pse nuk është mbajtur takimi i këtij komiteti, sepse ne nuk kemi pas rast as të dëgjojmë për planin e punës së komitetit për vitin 2017.

**Krenare Latifi-Kqiku**: të gjitha ato që unë më parë i thashë, janë shqetësime të cilat nuk figurojnë në raport.

**Isa Agushi**: mendoj se keni filluar fushatë shumë herët, megjithatë nëse ju interesoheni se qfarë pune ka bërë komiteti, mund të kërkoni informacione shtesë te sekretaria e Kuvendit.

**Valentina Bunjaku-Rexhepi**: obligim i secilit komitet është të raportoj në fund të vitit për punën e tyre.

**Nevzat Isufi**: unë u bëra zemërgjerë dhe nuk përmenda emra, por ju them se z.Agushi ka sjellë një raport shumë të varfër, i cili nuk mund të quhet raport.

**Krenare Latifi-Kqiku**: e pyes kryesuesin e komitetit për shërbime publike se cilat janë ato dy rekomandime që janë nxjerrë nga këto takime, sepse qytetarët duhet ta dinë.

Valentina Bunjaku-Rexhepi: mendoj se edhe pika që ka të bëjë me planet e punës së Kuvendit, u debatua së bashku me raportet t punës së Komiteteve. Bazuar në këtë unë po i vë në votim te dy pikat.

**Me 22 vota “për” e të tjerat abstenime miratohet pika 2.2. Raportet e punës të Komiteteve të KK-Gjilan për periudhën Janar-Dhjetor 2016 dhe pika 2.3 Planet e punës të Komiteteve të KK-Gjilan për vitin 2017**

* 1. **.Raporti i suksesit në fund të gjysmë vjetorit të parë, për nivelet e arsimit fillor, të mesëm të ulët dhe të mesëm të lartë**

**Mevlyde Zejnullahu:** e kam lexuar këtë raport, por nuk jam e kënaqur me të dhënat e këtij raporti. Ky raport ka shumë mangësi edhe nga ana teknike por edhe nga ajo përmbajtjesore. Shihet se ky raport është i përgatitur pa kujdes, e sidomos kur kemi të bëjmë me vite. Po ashtu shihet se klasa e I është krahasuar me klasën e VI, klasa e II me VII, klasa e III me VIII, e kjo është e gabuar.

Sa i përket suksesit, është për tu brengosur sepse nxënësit nga klasa e I e deri në klasën e V ka sukses të shkëlqyer, e nga klasa e VI fillon të bie suksesi i tyre, e deri sa të vjen në shkollë të mesme kalon në analfabetizëm.

Pse në këtë raport nuk është paraqitur realizimi i plan programit ? orët e mbajtura dhe ato të humbura ?

Lidhur me mungesa, shihet se ju keni kushtuar rëndësi dhe i keni ndarë secilën veq e veq, në çdo shkollë.

Nuk është ndarë suksesi i shkollave, e kjo do të ishte e domosdoshme në mënyrë që të dihet se cila shkollë po punon më mirë. Nuk ka mungesa vetëm të nxënësve, sepse edhe mësimdhënësit mungojnë dhe humbin orë.

E gjitha kjo që unë e thashë është vërtet për tu shqetësuar, sepse ky raport është i mangët, andaj kërkoj nga Drejtoria që këtë raport ta plotësoj.

**Shukrije Rapuca**: ne si anëtarë të Komitetit për Arsim, kemi pas rast që këtë raport ta shqyrtojmë dhe të japim mendimet tona. Nëse e krahasojmë suksesin e nxënësve të këtij viti , me atë të vitit të kaluar, shihet se në këtë gjysmë vjetor kemi një rënie të suksesit dhe kjo është shqetësuese. Duke filluar prej nivelit fillor shihet rënie e çdo të dhëne. Po ashtu te arsimi i mesëm i ulët shihet se ka rënie të suksesit. Te arsimi i mesëm i lartë gjendja është edhe më keq, sepse suksesi ka rënie prej 4.33%, suksesi negativ është rritur për 3.95%, numri i të pa notuarëve është më i lartë se ai i vitit paraprak, nota mesatare ka rënë 0.16%, numri i mungesave është rritur në 5982. Unë nuk e mbaj mend që ndonjëherë ka pas rënie kaq të madhe në të gjitha nivelet e arsimit. Populli e thotë një fjalë se “kambanat bien për ata që kanë veshë”, e këto kambana bien për të gjithë ne, e më së shumti për DKA, duke filluar nga unë, nga ti, nga përgjegjësit e DKA-së, e deri te prindërit e nxënësit. Ky trend duhet të kthehet në trend pozitiv.

**Leonora Bunjaku**: shihet qartë se niveli i arsimit dhe edukimit në Komunën tonë, po shkon duke u keqësuar, duke filluar nga rënia e notës mesatare në tri nivelet. Po ashtu numri i madh i mungesave, e në veçanti klasat e X e kanë thyer rekordin për të keq, e për këtë gjë mendoj se duhet të zbatuar masa të rrepta disiplinore. Pothuajse në çdo nivel ka nxënës të pa notuar, për të cilët nuk jepet sqarime të hollësishme lidhur me mos notimin e këtyre nxënësve. Në këtë raport mungojnë të dhënat për realizimin e plan programit, edhe pse edhe në vitet paraprake kemi propozuar që edhe kjo qështje të jetë e përfshirë në raport. Në këtë raport nuk janë të evidentuara as mungesat e mësimdhënësve, e i vetmi fakt që mund të na gëzoj gjatë vlerësimit të këtij raporti, ka të bëjë me shtimin e numrit të nxënësve të klasës së X-të, krahasuar me numrin e nxënësve të klasës XI dhe XII, e ky fakt na gëzon sepse nënkupton që kemi natalitet të shtuar, për dallim para disa viteve është diskutuar se numri i nxënësve ishte i vogël dhe mësimdhënësit rrezikoheshin me humbjen e vendit të punës.

Ne si mësimdhënës duhet të kujdesemi më shumë për rritjen, zhvillimin, arsimimin dhe edukimin e këtyre gjeneratave, duke i krijuar kushte sa më të mira, laboratorë të pajisura me mjete të nevojshme, salla të edukatës fizike etj. Ne duhet ti krijojmë kushte për një ambient të sigurt që mos të bien pre e çdo eksperimenti, sepse përmes këtyre eksperimenteve edhe nxënësit edhe mësimdhënësit po pësojnë, sepse nëpër këto eksperimente kërkohet puna administrative e jo përmirësim të arriturave në mësimdhënieje dhe mësimnxënije.

Tani në këto ditë të ftohta dimri, si pasoj e mos ngrohjes së shkollave, ka shkolla me humbje të mëdha të orëve mësimore e ku qëndron problemi këtu ?

Nuk mundemi të mos e theksojmë edhe një herë çështjen e kampusit të shkollave të mesme, si dyert, parkingu, rrethojat dhe sjellja jo korrekte e sigurimit të kampusit në raport me nxënësit e kjo ka sjellë edhe pasoja në humbjen e orëve. Si duket personeli i sigurimit i kanë ngatërruar kompetencat, prandaj organet përgjegjëse duhet të ju tregojnë detyrat dhe përgjegjësitë e tyre, sepse detyrë e vetme e sigurimit në këtë kampus është identifikimi i nxënësve përmes uniformes e jo të ndalen vend e pa vend, sepse nxënësit mund të kenë edhe pauza e kështu duhet të ju lejohet liria e lëvizjes.

Trajnime të vazhdueshme profesionale në ngritjen e vetëdijes, si në mësimdhënieje edhe mësimnxënije. Këto trajnime të organizohen krahas kushteve që i posedojmë, se ne me kënaqësi po i pranojmë udhëzimet e vendeve Evropiane mirëpo ato duhet realizuar edhe me mundësin e realizimit të tyre me kushtet tona.

Sa i përket konkursit mund të them ju lumtë se keni rehatuar nipa, mbesa, miq dhe nuk e di a ju ka mbetur ndonjë ende pa e sistemuar, e ju pa fije turpi i keni sistemuar duke mos e ditur a i plotësojmë apo jo kriteret , ku të gjithë janë militant të partisë në pushtet.

Duhet të keni parasysh kriteret, sidomos kriterin e pritjes dhe atë të përvojës, sepse edhe në Komitetin e arsimit kam hasë në pakënaqësi sepse shumica e anëtarëve të këtij komiteti pajtohen që kriteri i pritjes dhe i përvojës duhet të jetë i barabar, por si ka mundësi që përvoja të vlerësohet më shumë se pa përvoja.

**Fehmi Sylejmani**: lidhur me këtë raport mund të them se është i bazuar në shumë në statistika se sa në një analizë e cila nxjerrë përfundime dhe rekomandime.

Në këtë raport ka mangësi jashtëzakonisht të mëdha, ku mundon identifikimi dhe defektet e uljes së suksesit të nxënësve, sepse bazuar në këtë raport kemi një rënie të suksesit për këtë vit, nuk kemi asnjë identifikim të numrit të madh të mungesave, realizimin e plan programit, orët e humbura, menagjmentin e shkollave, sfidat e suksesit , përmirësim të infrastrukturës, masat konkrete të DKA për përmirësimin e suksesit të nxënësve etj.

A duhet angazhuar ekspert të jashtëm të arsimit në komisionin intervistues, po ashtu nuk kemi Rregullore për mbarëvajtjen e punëve në institucionet edukativo- arsimore, nuk kemi zbatimin e ligjit për pranimin e nxënësve për shkollat e mesme, mungon mungesat e mësimdhënësve.

Në këtë raport shihet se ka shumë nxënës të pa notuar, por nuk ka arsye për këtë.

Lidhur me konkursin e fundit mund të them se asnjëherë më parë nuk ka pas padrejtësi më të madhe në pranimin e kandidatëve në DKA nuk ka ndodhur, ankesa të shumta dhe komisioni jo profesional. Kandidati me notë mesatare 9.60 dhe me studime master nuk pranohet, kurse kandidati me notë mesatare më të ulët se 7 dhe pa studime master pranohet , prandaj kërkoj nga Kryetari i Komunës ta anuloj këtë konkurs dhe të merr masa ndaj udhëheqësve të drejtorisë dhe ndokujt që ka faj.

Pranimi i këtij kuadri në këtë konkurs ka qenë politik dhe DKA-ja është shndërruar në fabrikë punësimi për forumin e gruas të LDK-së, e këtë që po e them është shumë e vërtetë, dhe për këtë punësim, përgjegjësia i bie drejtoreshës së DKA-së, sepse nuk i keni respektuar kriteret të cilat ju vet i keni vendosur. Do të vije dita që dikush do të jep llogari dhe të jeni të bindur që të gjitha manipulimet që i keni bërë do të ju kthehen sepse keni pas baza nepotiste dhe kjo gjë nuk i kontribuon arsimit.

**Shukrije Rapuca**: e mbështes fjalimin e parafolësit tim, sepse punësimi i Arsimtarëve dhe pranimi i tyre, është i pa drejtë, sepse ju i keni mbytur shpresa kandidatëve me notë mesatare më të lartë, e ata kandidat me notë më të lartë ju i keni anashkaluar. Kandidatët të cilët janë ankuar, po e presin formimin e komisionit për ankesa. Po ashtu konkursi për drejtorë të shkollave është anuluar dhe pa asnjë arsyetim nuk është informuar askush për këtë anulim, por vetëm me shkrim është thënë se nuk ka rezultat. E pa drejta më e madhe bëhet te kriteret e vlerësimin, sepse aty keni lënë zbrasti për të intervenuar dhe për të punësuar kënd të doni.

**Nevzat Rushiti**: ky raport është i hartuar mirë edhe teknikisht edhe në aspektin përmbajtësorë. Unë nuk pajtohem me pakënaqësitë e parafolësve, sepse këta të gjithë punojnë në arsim dhe së pari duhet ti japin vërejtje vetes, e pastaj ta kritikojnë dikën. Njeriu i parë i thirrur për rezultate apo mos rezultate të nxënësve është Arsimtari, e më pas drejtori i shkollës e pastaj DKA e Ministria.

Nëse këta kolegë e thonë se në kohën kur janë pranuar kanë qenë më të mirët, ne prapë e dimë se në kohën kur këta janë pranuar ka qenë një komision për pranim i caktuar nga Komuna. Prandaj ju po flisni fjalë të fushatës parazgjedhore, por e tërë Kosova ka njerëz që presin për punësim por nuk ka vende të lira të punës. Pranimi i kandidatëve bëhet duke përzgjedhur më të mirin dhe më të kualifikuarin, e mos flisni të pa vërteta.

**Fehmi Sylejmani**: vlerësimin për mësimdhënës e japin nxënësit dhe puna e tyre, sepse un nuk mund të them se jam mësimdhënësi më i mirë, por nga përvoja ime në shkollën Rexhep Elmazi, kemi kampion në garat e lëndës së Matematikës.

Të thuhet për këtë raport se është i mirë, me të gjitha këto vërejtje, atëherë unë nuk pajtohem me ju.

**Shukrije Rapuca**: në fjalimin tim lidhur me rënien e suksesit të nxënësve në të gjitha nivelet e arsimit, unë thash se kambanat bien për ata që kanë veshë, për të gjithë ne, dukë përfshirë edhe vetën, mbi të gjithë mësimdhënësit, dhe të gjithë përgjegjësit e arsimit, te prindërit dhe te nxënësit, por si duket kolegu nuk e paska dëgjuar këtë gjë.

**Leonora Bunjaku:** ne nuk jemi këtu për të na vlerësuar ju kolegë i nderuar, sepse dihet kush na vlerëson për punën tonë si mësimdhënës.

Sa i përket kampusit, nëse ju e keni harruar, ju a rikujtoj se ky projekt është hartuar në mandatin e kaluar dhe është projekt që është përcjellë te ju, por nuk do të thot se nuk ka vend për ndryshime dhe modifikime. Në këtë kampus ka pas mosmarrëveshje mes mësimdhënësve, nxënësve dhe personelit të sigurimit. Ju lutemi aty nuk është institucion korrektues, prandaj nxënësve duhet të ju jepni liri për të dalë, e jo ti mbani mbyllur.

**Valentina Bunjaku-Rexhepi**: dua të ju sqaroj lidhur me forumin e gruas së LDK-së, meqë unë e drejtoj atë forum. Eshtë jo njerëzore të flisni për forumin, dhe me keqardhje ju them se anëtarja e komisionit nuk është më kryetare e forumit dhe i ka të shujtuar të gjitha pozitat partiake. Po ashtu të gjitha ato gra fillimisht janë qytetare të kësaj Komune dhe kanë të drejtë konkurrimi sepse janë zonja dhe zonjusha me shkollim superior dhe të kualifikuara, prandaj nuk keni arsye të flisni.

**Isa Agushi**: ky raport është real, prandaj nuk keni pse të kritikoni, edhe pse duhet të ju kuptojmë se opozita e ka qëllimin vetëm për kritika. Megjithatë ju si opozitë asnjëherë nuk flisni diçka te mirë, sepse sipas jush gjithçka është e zezë. Problemi në arsim nuk është vetëm në nivelin lokal, por në nivelin qendror. Por mos harroni që Ministri i Arsimit është i PDK-së edhe ai duhet të bartë përgjegjësi për mos suksesin e nxënësve . Sa i përket punësimeve, nëse ju keni dëshmi se dikush është punësuar në mënyrë të paligjshme, atëherë ekzistojnë organet e gjykatës dhe mund ti denonconi.

**Jakup Bajrami:** sa herë që flasim për rezultate, në fund të vitit kemi një rezultat tjetër, prandaj kjo rënie e këtij rezultate mund të ndikoj në mënyrë pozitive që për gjysmë vjetorin e dytë të punohet dhe më tepër në rritjen e rezultateve pozitive.

Sa i përket mungesave, rezultat ka rrethimi i shkollave, sepse arsimtarët tani e mbajnë evidencën në mënyrë më reale.

Ne mund të bëjmë krahasime dhe të analizojmë rezultatin e kolegjit “Don Bosko”, ku mendoj se duhet të vizitohet kjo shkollë, sepse ka disiplinë krejt tjetër për dallim nga shkollat tjera.

Sa i përket punësimit, çdo person që nuk punësohet ai ka të drejtë ta shpreh shqetësimin e tij. Punësimi duhet të bëhet për të gjithë kandidatët që e meritojnë dhe që presim rezultate prej tyre.

**Sahit Abazi:** Sa i përket Ministrit të arsimit, në rast se gjykohemi personalisht, ne i kemi vërejtjet për punën e Ministrisë Arsimit, sepse e dimë që arsimi në Kosovë është keq, por ne nuk mundemi të diskutojmë për Komunat e tjerra, sepse fëmijët tanë nuk shkollohen në komuna tjera, por në komunën e Gjilanit. Nuk duhet ta përjashtojmë drejtoreshën e DKA-së së Gjilanit, prej gjendjes së përgjithshme që është në Kosovë dhe të themi që gjendja është e keqe në tërë Kosovën, por drejtoresha i takon brezit të ri dhe ka pas rastin të filloj një angazhim më ndryshe nga ajo që ka qenë.

Eshtë e pa logjikshme që sot të akuzojmë mijëra mësimdhënës për gjendjen e keqe në Arsim, sepse mësimdhënësit bëjnë pjesë ndoshta më së paku në këtë zingjirë të arsimit. Një drejtor i mirë i shkollës dhe i arsimit, i drejton mësimdhënës. Fatkeqësisht kryetari i komunës nuk e ka pas prioritet arsimin. Kërkoj nga anëtarët e partisë në pushtet, mos ta mbrojnë këtë gjendje sepse nuk fiton askush asgjë nga kjo gjendje, por vetëm e dëmtojmë fëmijët tanë.

Kërkoj që ne si Kuvend, ti drejtohemi me një thirre të drejtpërdrejte Inspektoratit të Arsimit, sepse ata është dashur të japin vlerësim për situatën të cilin e kemi.

**Nevzat Isufi**: ne jemi pjesë e arsimit qoftë në rezultate pozitive apo negative nuk mund ta nxjerrim vetën nga aty. Sigurisht që DKA-ja ka vlerësimet tona dhe nëse ne jemi pjesë e kësaj analize atëherë diskutoni edhe për këtë, por ne këtu jemi për të vlerësuar një raport i cili po të jetë pozitiv do të na gëzonte të gjithëve. Prandaj nuk mund të jep askush vlerësime shkarazi.

Më pëlqeu diskutimi i z.Bajrami sepse shtron çështjet në realitet.

Sa i përket konkursit, mendoj se komisioni duhet të jetë profesional.

Ne duhet të hulumtojmë se mos edhe “PISA” është në opozitë.

Edhe pse është mbajtur një javë pushim për shkak të temperaturave të ulëta, shkollat prap nuk kanë qenë të përgatitur për të filluar mësimin dhe për të qenë shkollat e ngrohta për nxënësit.

Dua ta pyes drejtoreshën e DKA-së, kurset të cilat mbahen nga punonjësit e arsimit, ne e dimë që ka qenë një urdhëresë për ndalimin e këtyre kurseve, prandaj dua ta di se a është përfillur kjo urdhëresë?

Sa punëtorë punojnë në Arsim pa kontratë dhe si po bëhet shpërndarja e tyre në vendet e pyunës kur ata nuk janë nënshktuar në konkurs, po ashtu a do të vazhdon DKA-ja të mbaj punëtorë të punësuar pa konkurs ?

A e konsideroni ju që është në rregull që në dy paralele të një shkolle, kemi afat vetëm një muaj për ta përfunduar një gjysmë vjetor, siç ka ndodhur me dy paralelet e hapura në muajin nëntor në shkollën e mjekësisë ?

Me qfarë të drejte shkolla ndërron drejtimin pa pëlqimin e Drejtorisë ? Me 32 mungesa pa arsye, ne i përjashtojmë nxënësit, por nxënësit mungojnë me muaj.

**Shqipe Kastrati- Haziri:** këtu jemi në cilësinë e këshilltarëve komunal, e jo si mësimdhënës, sepse po i përzieni rolet duke shfrytëzuar një mundësi për tu paraqitur para qytetarëve dhe për ta ngjyrosur vetën për poenë politik. Ky raport është për suksesin e jo për DKA. Ky sukses është i një gjendje reale i nxënësve tanë pa marrë parasysh në cilin nivel janë. Nuk është në gjendje të cilën ne do të dëshironim, por është pasqyrë reale.

DKA-ja bën mbledhjen e informatave dhe nuk është kompetente dhe nuk ka të drejtë të ndërhyj në përshtatjen e dëshirave tona. Është e vërtetë që ka një rënie të suksesit dhe kjo është shqetësim për të gjithë ne. Ne e dimë fare mirë që shumë nxënës notohen pa u pyetur, e kjo ndodhë nëse nxënësi mungon, është vonuar në mësim, apo mësimdhënësi nuk mundet ta menaxhoj mësimin.

Procesin i nxënësve të pa notuar e kemi diskutuar edhe në komitet, por sot në prezencën e kamerave po mundoheni ti jepni një kahje negative. Është vonesë me të cilën jemi pajtuar të gjithë shkollat, sepse ka shkolla që kanë përfunduar komplet gjysmë vjetorin dhe nuk ka pas nxënës që i kanë notuar. Unë kam kërkuar nga drejtorët e shkollave që ti specifikojnë vonesat dhe mungesat e nxënësve. Raporti i fund vitit shkollor mund të ketë edhe informacione shtesë, duke hyrë edhe numri i mungesave të mësimdhënësve.

Kampusi i shkollave të mesme është diskutuar jashtëzakonisht shumë, dhe ky kampus është votuar nga ju anëtarë të Kuvendit. Ky kampus është model i funksionimit në nivel të Kosovës dhe përfitues janë nxënësit. Më parë kemi pas rrahje të shpeshta të nxënësve, e me krijimin e kampusit dukshëm kanë rënë dukuritë negative.

Ne nuk mund të merremi drejtpërdrejte me sjelljet e mësimdhënësve dhe personelit të sigurimit, sepse ata janë persona të rritur dhe ne nuk mundemi ta edukojmë askënd. Ju bëj ftesë mësimdhënësve që jo në emër të parkingut, derës apo sjelljes së pahijshme të personelit të sigurimit, të bojkotojnë mësimin dhe të humbin orët mësimore. Secili mësimdhënës duhet të jetë përgjegjës për orët mësimore.

Sa i përket kritereve për rekrutimin e mësimdhënësve, kam pas një pyetje se a ka të drejtë që zyrtari për personel i DKA-së të jetë anëtar i Komisionit dhe unë them po, sepse ai më së miri e din punën dhe ka përgjegjësi për dokumentacionet e çdo kandidati. Secili prej kandidatëve që është ankuar, unë i kam takuar personalisht dhe i kemi diskutuar rastet veq e veq. Është e drejtë absolute e tyre të bëjnë ankesë, por ju lutem të mos vazhdoni ti nxiteni kandidatët për ankesa, sepse është mëkat që këta kandidat të shfrytëzohen për poenë politik. Nuk është e vërtetë që asnjëherë më parë në DKA nuk ka pas ankesa lidhur me ndonjë konkurs.

Z.Sylejmani e potencoi se do të vjen një dit ku secili do të jep llogari dhe unë e di se secili do të mbaj përgjegjësi dhe do të jap llogari për punët që i kryen, e kjo bëhet sepse ne bartim përgjegjësi, e jo pse e thoni ju i nderuar z.Sylejmani. Unë nuk e di se kush do të kërkoj nga ju llogari për nxitjen e kandidatëve për të parashtruar ankesa në DKA.

Edhe kriteret u përfolën, por edhe në komitet e kam thënë që këto kritere janë votuar nga ju dhe unë vazhdoj ti zbatoj. Janë heqë dy kritere në konkurs, sepse zyra e Avokatit të Popullit ka rekomanduar që kriteri i vendbanimit duhet të hiqet, po ashtu edhe çështja e licencës, sepse Ministria nuk është funksional dhe ka probleme me sistem.

**Ibish Ibishi**: ne kemi pikë të rendit të ditës Raportin e suksesit të nxënësve, kurse ju po zgjeroheni në debate.

Raporti nuk është pasoj e drejtoreshës së DKA-së, sepse ky raport ka rrjedhë si pasoj e disa faktorëve dhe ekspertët nuk po janë në gjendje ti identifikojnë këta faktorë. Shumica e anëtarëve të KK-së janë mësimdhënës dhe këta duhet ta dinë që ky raport i suksesit mund të ejtë si rrjedhojë e mësimdhënësve, prandaj duhet të jenë vet kritik.

**Fehmi Sylejmani**: unë e kam thënë në komitet se kam pas respekt për kohën që e ka mare, por jo për amnistinë e përgjegjësisë. Raportin e krijon DKA-ja dhe ky raport është përshkrim i cili vie nga klasat e deri te ju në fund. Dizajnin e raportit e krijon DKA-ja e nëse nuk dini kërkoni ndihmë dhe ju ndihmojmë. Në këtë raport mungon llogaridhënia e mësimdhënësve.

Sa i përket rekrutimit për mësimdhënësve, është mëkat që nuk i keni pranuar kandidatët më të suksesshëm.

Kam një kërkesë për drejtorin e DSHPIB- që të ketë parasysh pastrimin e rrugëve përreth shkollave, sepse shkollat janë prioritet.

**Shqipe Haziri-Kastrati**: unë kam siguruar kandidatit me notë mesatare 9.6 që proceduralisht do të bëj zgjidhje, në proces të pajtimit unë nuk kam qasje as trysni dhe nuk e komentoj mënyrën e pajtimit. Kandidati që ka kaluar sipas komisionit ka dalë me përparësi. Unë nuk dua të kem qasje në procesin e votimit të komisionit. Secili nga ne e din përgjegjësinë dhe çdo vendim i komisionit për shqyrtimin e ankesave do të jetë i vlefshëm për mua. Inspektorati i punës nuk ka të drejtë të futet në orën mësimore dhe të inspektoj, sepse ajo është kompetencë e inspektoratit të punës. Nëse ne shohim që ka një vërejtje prej prindërve për mësimdhënës, atëherë do të bëj kërkesë për inspektim të atij mësimdhënësi.

**Jakup Bajrami**: çështja e arsimit është debat i gjerë, por duhet të japim kontribut të gjithë së bashku.

**Me 18 vota “për” e të tjerat abstenime miratohet Raporti i suksesit në fund të gjysmë vjetorit të parë, për nivelet e arsimit fillor, të mesëm të ulët dhe të mesëm të lartë.**

**Valentina Bunjaku-Rexhepi:** grupi i PDK-së ka qenë i obliguat ta sjellë një emër për Komisionin e vlerësimit të ofertave për ankande publike dhe besoj që keni ndonjë propozim ?

**Shukrije Rapuca**: ne propozojmë Riad Rashiti të jetë anëtarë i komisionit për vlerësimin e ofertave për ankande publike.

**Me 25 vota “për” , 1 votë “abstenim” miratohet propozimi i znj.Rapuca.**

**Valentina Bunjaku-Rexhepi:** në fillim të seancës ju njoftova se pikë e rendit të ditës do të jetë edhe vendimi për emërimin e anëtarëve të komisionit Komunal të Aksionarëve në Ndërmarrjen Publike Lokale “Tregu”. Këtu duhet të propozohen dy anëtarë të komisionit të kësaj ndërmarrje.

**Avdyl Aliu**: propozojmë: Driton Nuhiu- i diplomuar në fakultetin ekonomik drejtimi Banka Financa dhe Kotabilitet dhe Fidan Kardiu i diplomuar në fakultetin juridik.

**Me 21 vota “për” e të tjerat abstenime miratohen propozimi i z. Avdyli**

**Nevzat Isufi:** Ne jemi kundër kësaj pike të rendit të ditës, për arsye se dikush është i përgatitur e disa as nuk kemi pas informatë rreth kësaj pike.

**Valentina Bunjaku-Rexhepi**: ndërmarrja Tregu është votuar para shumë seancave prandaj nëse dikush tjetër ka ndonjë propozim urdhëroni propozoni.

**Fehmi Sylejmani**: ju lutem të mos luani me arrogancë vetëm pse i keni votat shumicë. Mënyra e cila ju i sjellni pikat e rendit të ditës drejtpërdrejte në Kuvend, pa kaluar fare në komitete , është e jashtëligjshme.

1. **Të ndryshme**

**Leonora Bunjaku**: besoj që të gjithë jeni në dijeni që rruga me 4 korsi te Kampi Montith, ka një shenjë komunikacioni me shpejtësi të lejuar 40, kurse para saj është një shtyllë e vendosur pa vend dhe sipas cilës Rregullore është vendosur ajo shpejtësi e kufizuar. Dua ta di se sa gjoba janë dhëne nga Policia e Kosovës për vozitjen e jashtëligjshme. Ti keni në konsiderate bashkatdhetarët tanë sepse po bijën në lajthitje me shpejtësinë e kufizuar e nga ana tjetër ajo është autostradë.

**Fehmi Sylejmani**: kam një pyetje për DZHE-në, dua ta di se sa është e lejuar largësia e një bastoreje sportive prej institucioneve fetare dhe a duhet të bëhet pranimi teknik ?

DSHPIB- ju lutemi të bëhet pastrimi i rrugëve përreth shkollave dhe rrugëve dytësore.

**Nevzat Isufi**: kam pyetje për DUPMM- në rrugën përtej udhëkryqit të parë të fshatit Shillovë, në anën e djathtë , sipas planit urbanistik nuk ka qenë i lejuar ndërtimi, ndërsa tash dua të pyes se a ka ndryshuar plani apo po ndërtohet pa leje ?

Pyetje për DSHPIB- a po e kontrolloni kompaninë e cila mirëmban rrugët,që edhe rrugët dytësore të pastrohen, sepse janë të rrezikshme?

**Arijeta Rexhepi**: po përsëris pyetjet e njëjta edhe të seancës së kaluar pasi që nuk po marr përgjigjje. Në muajin tetor të vitit 2016, DSHMS i kam parashtruar pyetje me shkrim dhe nuk kam marr përgjigjje, prandaj dua ta pyes këtë drejtori se ku qëndron problemi që ne nuk marrim përgjigjje për pyetjet e parashtruara, sepse është obligim ligjor të kthehen përgjigjjet ?

**Krenare latifi-Kqiku**: po e përcjellë vërejtjen e një qytetari nga fshati Livoq i Ulët për DSHPIB, i cili thotë se dy rrugë në këtë fshat kanë qenë në projekt për tu asfaltuar, por nuk janë asfaltuar, duke u asfaltuar dy rrugë të tjera, njëra afër hyrjes së këtij fshati e tjetra mbi lagjen e spitalit ku aty jetojnë militante e LDK-së.

**Shqipe kastrati-Haziri**: në muajin tetor ne ju kemi përgjigjur pyetjeve të LVV-së dhe kemi dëshmi për këto përgjigjje.

**Naser Korqa**: kompania për mirëmbajtjen e rrugëve i ka në projekt edhe pastrimin e rrugëve dytësore, kurse trotuaret i ka Ekohigjena. Është e vërtetë që ka vonesë në pastrimin e rrugëve dytësore, sepse është bërë hapja e rrugëve në zona më të thella.

Sa i përket fshatit Livoq i ulët për asfaltimin e rrugëve ne nuk kemi pas në tender asnjë rrugë për asfaltim, prandaj nuk e di se ku po i merr këto informacione.

**Agim Zuzaku**: sa i përket bastoreve dhe kazinove, këto funksionojnë në kuadër të ligjit për lojërat e fatit. Për zbatimin e këtij ligji është Njësia për lojërat e fatit në Kuadër të ATK-së, kurse mbikëqyrët nga krimet ekonomike dhe doganat e Kosovës. Ne si DZHE i bëjmë pranimet teknike në kuadër të ligjit për tregtinë e brendshme. Ne nuk bëjmë licencimin e bastoreve, dhe rrezen për largësinë e bastoreve e cakton DUPMM-ja.

**Seanca e parë i përfundoi punimet në ora 15:40 minuta.**

**Procesmbajtësja Kryesuesja e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ardiana Rexhepi Valentina Bunjaku- Rexhepi**